9.  การจัดการ

ผังโครงสร้างการจัดการ

1.  โครงสร้างการจัดการของบริษัท

ประกอบด้วย คณะกรรมการ จำนวน 3 ชุด ได้แก่ คณะกรรมการบริษัท คณะกรรมการบริหาร
และคณะกรรมการตรวจสอบ ตามรายละเอียดดังนี้

ก. คณะกรรมการบริษัท

คณะกรรมการของบริษัท ลีพัฒนาผลิตภัณฑ์ จำกัด (มหาชน) ประกอบด้วยกรรมการจำนวน 11 ท่าน
ดังนี้

  1. นายวิสิทธิ์ ลีละศิธร กรรมการและประธานกรรมการ

  2. นายสุเทพ สุเทพารักษ์ กรรมการและรองประธานกรรมการ

  3. นายนิพนธ์ ลีละศิธร กรรมการ

  4. นายการุญ จันทร์มิ่งพร กรรมการ

  5. นายมงคล หมู่สัญญาลักษณ์ กรรมการ

  6. นางสุภาพร จงวิลัยวรรณ กรรมการ

  7. นายอดิเรก ศรีวัฒนาวงษา กรรมการและประธานกรรมการตรวจสอบและกรรมการอิสระ

  8. นายบุศรินทร์ วนาสวัสดิ์ กรรมการและกรรมการตรวจสอบและกรรมการอิสระ

  9. นางสุนันทา ศุภผลศิริ กรรมการและกรรมการตรวจสอบและกรรมการอิสระ

  10. นายสมชาย ภคภาสน์วิวัฒน์ กรรมการและกรรมการอิสระ

  11. นายสมเกียรติ ลีละศิธร กรรมการ

กรรมการผู้มีอำนาจลงนามผูกพันบริษัทประกอบด้วย นายนิพนธ์ ลีละศิธร หรือ นายการุญ จันทร์มิ่งพร
หรือ นางสุภาพร จงวิลัยวรรณ ลงลายมือชื่อร่วมกับ นายสุเทพ สุเทพารักษ์ หรือนายมงคล
หมู่สัญญาลักษณ์ รวมเป็นสองคนและประทับตราสำคัญของบริษัท (โดยมีผู้จัดการฝ่ายบัญชี
เป็นเลขานุการคณะกรรมการบริษัท)

อำนาจหน้าที่ของคณะกรรมการบริษัท

1. ปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทที่กำหนดไว้
รวมทั้งดำเนินการตามมติที่ประชุมผู้ถือหุ้น

2. กำหนดเป้าหมายและนโยบายการดำเนินธุรกิจเพื่อให้ฝ่ายบริหารนำไปปฏิบัติ

3. คณะกรรมการมีอำนาจกำหนดและแก้ไขเปลี่ยนแปลงชื่อกรรมการ
ซึ่งมีอำนาจลงนามผูกพันบริษัทได้

4. คณะกรรมการมีอำนาจที่จะมอบหมายให้กรรมการคนหนึ่งหรือหลายคนหรือบุคคลอื่นใด
ปฏิบัติการอย่างใดอย่างหนึ่งแทนคณะกรรมการได้ เช่น คณะกรรมการบริหาร
และคณะกรรมการตรวจสอบ เป็นต้น
โดยในการมอบอำนาจนั้นจะต้องอยู่ในภายใต้ขอบเขตแห่งอำนาจของคณะกรรมการ
และกำหนดหน้าที่ความรับผิดชอบของผู้รับมอบอำนาจไว้อย่างชัดเจน

5. คณะกรรมการต้องจัดให้มีการประชุมกันทุกครั้งที่เป็นเรื่องสำคัญ ๆ
ซึ่งจะมีผลต่อการดำเนินงานของบริษัท เช่น การขอวงเงินสินเชื่อจากสถาบันการเงิน การกู้ยืม
การค้ำประกัน การขยายกิจการ การลงทุนหรือการขายเงินลงทุนในกิจการอื่น ๆ เป็นต้น

6. พิจารณาอนุมัติงบการเงินรายไตรมาส ก่อนนำส่งตลาดหลักทรัพย์แห่งประเทศไทย

7. กำกับดูแลให้การรายงานข้อมูลทางการเงินและข้อมูลอื่นๆ
ต่อผู้ถือหุ้นเป็นไปโดยถูกต้องครบถ้วนและโปร่งใส

ข. คณะกรรมการบริหาร

คณะกรรมการบริหาร ประกอบด้วยกรรมการ จำนวน 3 ท่าน
ที่ปรึกษาคณะกรรมการบริหารและเลขานุการคณะกรรมการบริหาร มีรายละเอียดดังนี้

1. นายนิพนธ์ ลีละศิธร ประธานกรรมการบริหาร

2. นายการุญ จันทร์มิ่งพร กรรมการบริหาร

3. นายมงคล หมู่สัญญาลักษณ์ กรรมการบริหาร

โดยมี นายสุเทพ สุเทพารักษ์ ตำแหน่ง รองประธานกรรมการ เป็นที่ปรึกษาคณะกรรมการบริหาร
และมี ผู้จัดการฝ่ายบัญชี เป็นเลขานุการคณะกรรมการบริหาร

อำนาจหน้าที่ของคณะกรรมการบริหาร

1. ปฏิบัติหน้าที่ดูแลรับผิดชอบในการบริหารงานประจำของบริษัท
ตามนโยบายของคณะกรรมการบริษัทได้มอบหมายหรือกำหนดไว้
โดยมีอำนาจอนุมัติธุรกรรมทางการค้าต่อครั้งภายในวงเงินไม่เกิน 100 ล้านบาท / ครั้ง
หรือตามที่คณะกรรมการบริษัทกำหนด

2. กำหนดโครงสร้างการบริหารงานขององค์กร การวางแผน
ควบคุมและประเมินผลการดำเนินงานของบริษัท เพื่อเสนอให้คณะกรรมการบริษัทเห็นชอบ

3. ตรวจสอบติดตามและรายงานผลการดำเนินงานของบริษัทให้เป็นไปตามแผนธุรกิจที่ได้กำหนดไว้
เพื่อรายงานต่อคณะกรรมการบริษัททุกไตรมาส

4. ดำเนินการอื่น ๆ ตามที่คณะกรรมการบริษัทมอบหมายเป็นคราว ๆ ไป

ทั้งนี้
การอนุมัติรายการที่อาจมีความขัดแย้งทางผลประโยชน์หรือขัดแย้งต่อส่วนได้เสียในลักษณะอื่นใดกับบริษัทหรือบริษัทย่อย
คณะกรรมการบริหารจะต้องนำเสนอต่อที่ประชุมคณะกรรมการบริษัท
เพื่อพิจารณาอนุมัติรายการดังกล่าว

นอกจากนี้ ในกรณีที่การทำรายการใดเป็นรายการที่เกี่ยวโยงกันหรือรายการเกี่ยวกับการได้มาหรือจำหน่ายไปซึ่งสินทรัพย์ของบริษัทหรือบริษัทย่อย แล้วแต่กรณี การทำรายการดังกล่าวต้องได้รับการอนุมัติจากที่ประชุมผู้ถือหุ้น และ/หรือ การปฏิบัติอื่นใดตามที่หลักเกณฑ์และวิธีการตามที่ประกาศดังกล่าวกำหนดไว้ในเรื่องนั้นๆ ด้วย เพื่อให้สอดคล้องกับข้อกำหนดของตลาดหลักทรัพย์แห่งประเทศไทยในเรื่องดังกล่าว

ค. คณะกรรมการตรวจสอบ

คณะกรรมการตรวจสอบของบริษัทประกอบด้วยกรรมการจำนวน 3 ท่าน ประกอบด้วย

  ---- --------------------------------- ---------------------------------
  1.   นายอดิเรก ศรีวัฒนาวงษา               ประธานกรรมการตรวจสอบ

  2.   นายบุศรินทร์ วนาสวัสดิ์                 กรรมการตรวจสอบ

  3.   นางสุนันทา ศุภผลศิริ                   กรรมการตรวจสอบ
  ---- --------------------------------- ---------------------------------

คณะกรรมการตรวจสอบดำรงตำแหน่งคราวละ 2 ปี โดยมีการประชุม 4 ครั้งต่อ 1 ปี
และรายงานต่อคณะกรรมการบริษัทโดยตรง โดยมีผู้จัดการฝ่ายบัญชี
เป็นเลขานุการคณะกรรมการตรวจสอบ

อำนาจหน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องตามมาตรฐานบัญชีและเปิดเผยข้อมูลอย่างเพียงพอ

2.  สอบทานให้บริษัทมีระบบการควบคุมภายใน และการตรวจสอบภายในที่เหมาะสม
    และมีประสิทธิภาพ

3.  สอบทานการปฎิบัติของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือกฎหมายที่เกี่ยวขอ้งกับธุรกิจของบริษัท

4.  พิจารณาคัดเลือกและเสนอแต่งตั้ง รวมทั้งเสนอค่าตอบแทนของผู้สอบบัญชีของบริษัท

5.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงหรือรายการที่อาจมีความขัดแย้ง
    ทางผลประโยชน์ให้มีความถูกต้องและครบถ้วน

6.  จัดทำรายงานกิจกรรมของคณะกรรมการตรวจสอบ
    โดยเปิดเผยไว้ในรายงานประจำปีของบริษัท และลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการบริษัทมอบหมาย

ง. ผู้บริหาร

  1. นายนิพนธ์ ลีละศิธร กรรมการผู้จัดการ

  และรักษาการผู้ช่วยกรรมการผู้จัดการสายงานบริหาร

2. นายการุญ จันทร์มิ่งพร รองกรรมการผู้จัดการสายงานการผลิตและวิชาการ

3. นายมงคล หมู่สัญญาลักษณ์ รองกรรมการผู้จัดการสายการตลาด

4. นางสุภาพร จงวิลัยวรรณ ผู้ช่วยกรรมการผู้จัดการสายการบัญชี / การเงิน และคอมพิวเตอร์

อำนาจหน้าที่ของกรรมการผู้จัดการ

1.  หน้าที่ในการกำหนดนโยบาย ทิศทาง กลยุทธ์ และโครงสร้างการบริหารงาน
    ทั้งนี้เพื่อให้สอดคล้องกับภาวะเศรษฐกิจและการแข่งขัน
    เพื่อนำเสนอต่อคณะกรรมการบริษัทเห็นชอบ

2.  กำหนด แผนธุรกิจ งบประมาณ การลงทุนต่างๆ
    รวมทั้งการตรวจสอบติดตามการดำเนินนโยบาย แนวทางการบริหารงานด้านต่างๆ
    ให้เป็นไปตามนโยบายที่ได้นำเสนอและได้รับความเห็นชอบจากคณะกรรมการบริษัท
    ตลอดจนการดำเนินการอื่นๆ ตามที่ได้รับมอบหมายจากคณะกรรมการบริษัทเป็นกรณีๆ ไป
    ทั้งนี้การอนุมัติรายการที่อาจมีความขัดแย้งทางผลประโยชน์หรือขัดแย้งต่อส่วนได้เสียในลักษณะอื่นใดกับบริษัทหรือบริษัทย่อย
    กรรมการผู้จัดการจะต้องนำเสนอต่อที่ประชุมคณะกรรมการบริษัท
    เพื่อพิจารณาอนุมัติรายการดังกล่าว

นอกจากนี้ในกรณีที่การทำรายการใดเป็นรายการที่เกี่ยวโยงกันหรือรายการเกี่ยวกับการได้มาหรือจำหน่ายไปซึ่งสินทรัพย์ของบริษัทหรือบริษัทย่อย
แล้วแต่กรณี การทำรายการดังกล่าวต้องได้รับการอนุมัติจากที่ประชุมผู้ถือหุ้น และ/หรือ
การปฏิบัติอื่นใดตามที่หลักเกณฑ์และวิธีการตามที่ประกาศดังกล่าวกำหนดไว้ในเรื่องนั้นๆ ด้วย
เพื่อให้สอดคล้องกับข้อกำหนดของตลาดหลักทรัพย์แห่งประเทศไทยในเรื่องดังกล่าว

9.2 การสรรหากรรมการและผู้บริหาร

บริษัทไม่มีคณะกรรมการสรรหากรรมการ (Nominating Committee)
ในการคัดเลือกบุคคลเข้ามาเป็นกรรมการ
แต่จะใช้วิธีการออกเสียงลงคะแนนเลือกตั้งกรรมการแต่ละราย
ต้องได้รับคะแนนเสียงเห็นชอบเกินกว่ากึ่งหนึ่งของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียง
หากมีคะแนนเสียงเท่ากันให้ผู้เป็นประธานที่ประชุมเป็นผู้ออกเสียงชี้ขาด

บริษัทกำหนดให้มีคณะกรรมการไม่น้อยกว่า 5 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร

โดยในการประชุมผู้ถือหุ้นสามัญประจำปีทุกคราว
ให้กรรมการออกจากตำแหน่งจำนวนหนึ่งในสามเป็นอัตรา
ถ้าจำนวนกรรมการที่จะแบ่งออกให้ตรงเป็นสามส่วนไม่ได้ก็ให้ออกโดยจำนวนใกล้เคียงที่สุดกับสัดส่วนหนึ่งในสามกรรมการผู้ออกจากตำแหน่งตามข้อนี้อาจจะได้รับเลือกตั้งใหม่ก็ได้

ในกรณีที่ตำแหน่งกรรมการว่างลงเพราะเหตุอื่นนอกจากออกตามวาระให้คณะกรรมการซึ่งมีคุณสมบัติ
และไม่มีลักษณะต้องห้ามตามมาตรา 68 แห่ง พรบ.มหาชน จำกัด 2535
เข้าเป็นกรรมการแทนในการประชุมคณะกรรมการคราวถัดไปและอยู่ในตำแหน่งกรรมการได้เพียงเท่าที่วาระยังเหลือของกรรมการที่ตนแทน
และมติของคณะกรรมการต้องมีคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่

9.3 ค่าตอบแทนผู้บริหารของบริษัท

บริษัทได้กำหนดนโยบายค่าตอบแทนกรรมการเป็นไปตามหลักการและนโยบายที่คณะกรรมการบริษัทกำหนด
ซึ่งเชื่อมโยงกับผลการดำเนินงานของบริษัท
โดยค่าตอบแทนจะจ่ายในจำนวนที่เหมาะสมสำหรับขนาดธุรกิจและประเภท อุตสาหกรรม
และต้องได้รับการอนุมัติจากที่ประชุมผู้ถือหุ้นทุกครั้งก่อนการจ่าย

ปัจจุบันบริษัทยังไม่มีอนุกรรมการกำหนดค่าตอบแทน
แต่มีกระบวนการพิจารณาค่าตอบแทนเบื้องต้นที่เหมาะสม
โดยใช้ข้อมูลค่าตอบแทนของบริษัทในกลุ่มอุตสาหกรรมเดียวกันและมีขนาดใกล้เคียงกัน
รวมทั้งผลประกอบของบริษัทประกอบการพิจารณา
ก่อนนำเสนอความเห็นต่อที่ประชุมผู้ถือหุ้นเพื่อพิจารณาตัดสินใจขั้นสุดท้ายในการอนุมัติ

ค่าตอบแทนที่เป็นตัวเงิน

- กรรมการ จำนวน 11 ท่าน ได้รับบำเหน็จกรรมการในฐานะเป็นกรรมการบริษัทประจำปี 2549
และ 2550

รวมเป็นเงินปีละ 1 ล้านบาท ตามรายชื่อคณะกรรมการและจำนวนเงินดังนี้

  ----------------- ------------ ------------------------------------ ----------- -----------
  รายชื่อคณะกรรมการ                ตำแหน่ง                               จำนวนเงิน    
                                                                      (บาท)       

                                                                      2549        2550

  1. นายวิสิทธิ์        ลีละศิธร       ประธานกรรมการ                        240,000     240,000

  2. นายสุเทพ        สุเทพารักษ์     รองประธานกรรมการ                     88,000      88,000

  3. นายนิพนธ์        ลีละศิธร       ประธานกรรมการบริหารและกรรมการผู้จัดการ   88,000      88,000

  4. นายการุญ        จันทร์มิ่งพร     รองกรรมการผู้จัดการ                     73,000      73,000

  5. นายมงคล        หมู่สัญญาลักษณ์   รองกรรมการผู้จัดการ                     73,000      73,000

  6. นางสุภาพร       จงวิลัยวรรณ    ผู้ช่วยกรรมการผู้จัดการ                    73,000      73,000

  7. นายอดิเรก       ศรีวัฒนาวงษา   ประธานกรรมการตรวจสอบและกรรมการอิสระ   73,000      73,000

  8. นายบุศรินทร์      วนาสวัสดิ์      กรรมการตรวจสอบและกรรมการอิสระ         73,000      73,000

  9. นางสุนันทา       ศุภผลศิริ       กรรมการตรวจสอบและกรรมการอิสระ         73,000      73,000

  10. นายสมชาย      ภคภาสน์วิวัฒน์   กรรมการอิสระ                          73,000      73,000

  11. นายสมเกียรติ    ลีละศิธร       กรรมการ                              73,000      73,000

  รวม                                                                 1,000,000   1,000,000
  ----------------- ------------ ------------------------------------ ----------- -----------

  - กรรมการบริหารและผู้บริหาร จำนวน 5 ท่าน ได้รับผลประโยชน์ตอบแทนในการบริหารงาน
  เป็นเงินเดือนและโบนัสจากบริษัท ในรอบปี 2549 และ 2550 รวมเป็นเงิน 11.77 ล้านบาท
  และ 11.78 ล้านบาท ตามลำดับ

ค่าตอบแทนอื่นที่ไม่ใช่เป็นเงิน - ไม่มี -

9.4 การกำกับดูแลกิจการ

 นโยบายเกี่ยวกับการกำกับดูแลกิจการ

คณะกรรมการได้กำหนดนโยบายเกี่ยวกับการกำกับดูแลกิจการ
เนื่องจากเห็นว่าเป็นสิ่งที่มีความสำคัญและจำเป็นต่อการดำเนินธุรกิจให้มีการเจริญเติบโตที่ยั่งยืนคณะกรรมการบริษัทมีความมุ่งมั่นและตั้งใจที่จะปฏิบัติตามหลักการดังกล่าว
โดยได้กำหนดนโยบายและทิศทางการดำเนินงานของบริษัทให้ความสำคัญต่อระบบการควบคุมและการตรวจสอบภายใน
กำกับดูแลฝ่ายบริหารให้ดำเนินการตามนโยบายอย่างมีประสิทธิภาพ
เพื่อประโยชน์ในระยะยาวของผู้ถือหุ้น ภายใต้กรอบข้อกำหนดของกฎหมายและจริยธรรมทางธุรกิจ
รวมทั้งข้อพึงปฏิบัติที่ดี (Code of best practices)
สำหรับกรรมการบริษัทจดทะเบียนตามแนวทางของตลาดหลักทรัพย์ฯ

 สิทธิของผู้ถือหุ้น

การประชุมผู้ถือหุ้นทุกครั้งได้จัดที่บริษัท
และบริษัทได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่าง ๆ
ให้ผู้ถือหุ้นทราบล่วงหน้าก่อนวันประชุม 10 วันทำการ
โดยแต่ละวาระมีความเห็นของคณะกรรมการประกอบและมีการบันทึกการประชุมถูกต้องครบถ้วน
เพื่อให้ผู้ถือหุ้นสามารถตรวจสอบได้
และได้เพิ่มทางเลือกให้กับผู้ถือหุ้นโดยให้กรรมการอิสระเป็นผู้รับมอบอำนาจจากผู้ถือหุ้นในกรณีที่ผู้ถือหุ้นไม่สามารถเข้าร่วมประชุมได้

 สิทธิของผู้มีส่วนได้เสีย

บริษัท ได้ให้ความสำคัญต่อสิทธิของผู้มีส่วนได้ทุกกลุ่ม โดยมีรายละเอียด ดังนี้

พนักงาน : บริษัทได้ปฏิบัติกับพนักงานอย่างเท่าเทียมเป็นธรรมและให้ผลตอบแทนที่เหมาะสม รวมทั้งให้ความสำคัญในการพัฒนาความรู้ และความสามารถแก่บุคลากรทุกระดับ

คู่ค้า : บริษัทมีการซื้อสินค้าและบริการจากคู่ค้าเป็นไปตามเงื่อนไขทางการค้า รวมถึงการปฏิบัติตามสัญญาต่อคู่ค้าทุกรายอย่างเท่าเทียมกัน

เจ้าหนี้ : บริษัทปฏิบัติตามเงื่อนไขการกู้ยืมเงินตามข้อตกลง

ลูกค้า : บริษัทเอาใจใส่และรับผิดชอบต่อลูกค้า ผลิตสินค้าที่มีคุณภาพและมาตรฐาน รักษาความลับของลูกค้า และมีหน่วยงานหรือบุคคลที่ทำหน้ารับข้อร้องเรียนของลูกค้าเพื่อรีบดำเนินการให้แก่ลูกค้าโดยเร็วที่สุด โดยได้นำระบบบริหารคุณภาพ ISO ควบคู่กับระบบ GMP และ HACCP มาเสริมกระบวนการผลิตให้สินค้ามีคุณภาพดีสม่ำเสมอและได้มาตรฐานสากลมาใช้ในการบริหารจัดการ

คู่แข่ง : บริษัทประพฤติตามกรอบกติกาการแข่งขันที่ดี รักษาบรรทัดฐานของข้อพึงปฏิบัติในการแข่งขัน หลีกเลี่ยงวิธีการไม่สุจริตเพื่อทำลายคู่แข่ง

ชุมชน : มีความรับผิดชอบต่อสภาพแวดล้อมของชุมชนและสังคม โดยได้นำระบบการจัดการสิ่งแวดล้อม ISO 14001 : 2004 มาใช้ในการบริหารจัดการทั้งสองโรงงาน

 การประชุมผู้ถือหุ้น

ในการประชุมผู้ถือหุ้นในปี 2550 มีกรรมการเข้าร่วมประชุมทั้งสิ้น 7 ท่าน โดยประธานในที่ประชุมได้เปิดโอกาสให้ผู้ถือหุ้นมีสิทธิเท่าเทียมกันในการตรวจสอบการดำเนินงานของบริษัทสอบถาม และแสดงความคิดเห็นและข้อเสนอแนะต่าง ๆ รวมทั้งได้บันทึกประเด็นซักถามและข้อคิดเห็นที่สำคัญไว้ในรายงานการประชุมแล้ว

 ภาวะผู้นำและวิสัยทัศน์

คณะกรรมการได้มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
และงบประมาณ ของบริษัท ตลอดจนกำกับดูแลให้ฝ่ายจัดการดำเนินการให้เป็นไปตามแผนธุรกิจ
และงบประมาณที่กำหนดไว้อย่างมี ประสิทธิภาพและประสิทธิผล
เพื่อเพิ่มมูลค่าทางเศรษฐกิจสูงสุดให้แก่กิจการ และความมั่นคงสูงสุดให้แก่ผู้ถือหุ้น

 ความขัดแย้งทางผลประโยชน์

รายการที่อาจมีความขัดแย้งทางผลประโยชน์
คณะกรรมการได้ทราบถึงรายการที่มีความขัดแย้งทางผลประโยชน์และรายการที่เกี่ยวโยงกัน
และได้พิจารณาความเหมาะสมอย่างรอบคอบทุกครั้ง
รวมทั้งมีการปฏิบัติตามหลักเกณฑ์ของตลาดหลักทรัพย์แห่งประเทศไทย
โดยราคาและเงื่อนไขเสมือนทำรายการกับบุคคลภายนอก (Arm’s Length Basis)
และได้เปิดเผยรายละเอียด มูลค่ารายการ คู่สัญญา เหตุผล และความจำเป็น
ไว้ในรายงานประจำปี และ แบบ 56-1 แล้ว

บริษัทมีนโยบายการกำกับดูแลเรื่องการใช้ข้อมูลภายใน
ในการป้องกันผู้บริหารนำข้อมูลภายในของบริษัทไปใช้เพื่อประโยชน์ส่วนตน
โดยห้ามผู้บริหารรวมถึงคู่สมรส บุตรที่ยังไม่บรรลุนิติภาวะของผู้บริหารดังกล่าว
ใช้ข้อมูลภายในซึ่งยังมิได้เปิดเผยเพื่อทำการซื้อขาย
โอนหรือรับโอนหลักทรัพย์ที่ออกโดยบริษัทก่อนที่ข้อมูลนั้นจะถูกเปิดเผยสู่สาธารณชน
ซึ่งเป็นการปฏิบัติตามกฎหมายที่เกี่ยวกับธุรกิจหลักทรัพย์และตลาดหลักทรัพย์
และต้องรายงานสำนักงานคณะกรรมการกำกับหลักทรัพย์และตลาดหลักทรัพย์ทุกครั้งที่มีการซื้อขาย
โอนหรือรับโอนหลักทรัพย์ที่ออกโดยบริษัท ภายใน 3 วันทำการนับจากวันที่เกิดรายการ
พร้อมทั้งสำเนาเอกสารดังกล่าวเพื่อการรายงานและตรวจสอบของบริษัทต่อไป

 จริยธรรมธุรกิจ

บริษัทได้มีการแจ้งแนวทางเกี่ยวกับจรรยาบรรณให้แก่คณะกรรมการ ฝ่ายจัดการ และพนักงาน
ยึดถือเป็นแนวทางในการปฏิบัติหน้าที่ตามภารกิจของบริษัทด้วยความซื่อสัตย์ สุจริต และเที่ยงธรรม
ทั้งการปฏิบัติต่อบริษัท และผู้มีส่วนได้เสียทุกกลุ่ม สาธารณชน และสังคม
โดยผู้ที่เกี่ยวข้องรับทราบและตกลงที่จะถือปฏิบัติ และบริษัทได้ติดต่อสื่อสารกับพนักงานอย่างสม่ำเสมอ
และติดตามการปฏิบัติตามแนวทางดังกล่าวเป็นประจำ

ความรับผิดชอบต่อสังคมและสิ่งแวดล้อม

“ ความวุ่นวายในโลกเราทุกวันนี้ ส่วนหนึ่งเกิดจาการเป็น “ผู้รับ” และ “ผู้กอบโกย” มากกว่า
“การให้” แต่ถ้าองค์กรนั้นๆ มีสิ่งที่เรียกว่าความรับผิดชอบต่อสังคม
หรือปัจจุบันเป็นที่รับรู้ในวงกว้างด้วยคำสั้นๆ ว่า ซีเอสอาร์ ( Corporate Social
Responsibility) หรือกิจกรรมใดๆ ที่ไม่ได้มุ่งเน้นเรื่องการสร้างผลผลิตยอดขาย
แต่เป็นกิจกรรมที่เป็นประโยชน์ต่อสังคม เศรษฐกิจ และสิ่งแวดล้อมที่ยั่งยืน

ซีเอสอาร์ ไม่ใช่เรื่องใหม่ แต่กลับเป็นเรื่องคุ้นเคยและใกล้ตัว ดังจะเห็นจาก
นักธุรกิจระดับมหาเศรษฐีของโลกหลายท่าน เมื่อประสบความสำเร็จจากการประกอบธุรกิจแล้ว
ได้ปันเงินบริจาคเพื่อการกุศลให้ทุนการศึกษา และเพื่อสาธารณประโยชน์อื่นๆ
แต่ซีเอสอาร์ไม่ใช่เฉพาะการบริจาคหรือวัตถุเท่านั้น
หากสามารถทำได้โดยไม่ต้องใช้เงินมาเป็นตัวนำ
เพียงแต่ขอให้มีใจที่ให้และมีความรับผิดชอบต่อสังคมในภาพรวม ”

ข้อมูลที่ได้รับการเผยแพร่ประชาสัมพันธ์จาก สำนักงานมาตรฐานผลิตภัณฑ์อุตสาหกรรมข้างต้น
เชิญชวนให้ผู้ประกอบการธุรกิจให้ความสำคัญและมีความรับผิดชอบต่อสังคมในภาพรวม
มีหลักการที่ได้รับการยอมรับโดยเฉพาะในสังคมไทย
กิจกรรมเพื่อสังคมเกือบทุกสถานประกอบการได้ทำมาแล้ว ทว่ารูปแบบอาจแตกต่าง อาทิ
การทำบุญเพื่อสาธารณประโยชน์ การสนับสนุนชุมชนในรูปแบบต่างๆ ที่สอดคล้องกับชุมชนนั้นๆ
และข่าวสารอาจเผยแพร่ในลักษณะต่างกันไปด้วยเช่นกัน
ครั้นเมื่อสถานการณ์โลกเกิดวิกฤตทางธรรมชาติ ซึ่งกระทบต่อชีวิตความเป็นอยู่และสังคมชัดเจน
รุนแรงมากขึ้น
ผู้เกี่ยวข้องทั้งหลายจึงหันมาตระหนักถึงการแก้ไขและร่วมแสดงความรับผิดชอบกันมากขึ้น

การแสดงความรับผิดชอบต่อสังคมที่บริษัทฯได้กระทำมานั้นเกิดขึ้นมายาวนาน
โดยมิได้หวังผลด้านโฆษณาประชาสัมพันธ์
เริ่มจากผู้บริหารได้มีบทบาทในระดับชุมชนเข้าไปมีส่วนรับรู้ปัญหากับองค์ท้องถิ่น
สนับสนุนการสร้างสาธารณประโยชน์ โรงเรียน อุปกรณ์การเรียนการสอน
แม้ในกิจกรรมที่ลูกค้าริเริ่ม บริษัทก็เข้าไปสนับสนุนเพิ่มเติม
อย่างเช่นการสร้างอาคารเรียนในโรงเรียนประเทศเพื่อนบ้าน
อีกกิจกรรมที่ได้ทำต่อเนื่องและการให้การช่วยเหลือชีวิตเพื่อนมนุษย์ในโครงการรับบริจาคโลหิตในบริษัทและโรงงาน
มอบสภากาชาดตลอดรอบระยะเวลาการรับบริจาคโลหิตทุกสามเดือน

โรงงานของบริษัทนอกจากจะได้รับการรับรองระบบการบริหารจัดการสิ่งแวดล้อม (ISO 14001)
ซึ่งเป็นสิ่งประกันได้ในเบื้องต้นว่า
บริษัทจะดูแลรักษาสิ่งแวดล้อมให้มีผลกระทบต่อสังคมและชุมชนน้อยที่สุด
เรายังได้รับรางวัลโรงงานดีเด่นต่อเนื่อง
กิจกรรมสังคมทั้งเทศกาลงานทั้งหลายเราก็มีพนักงานเข้าไปร่วมงานเป็นส่วนหนึ่งของชุมชนจนเป็นที่รู้จักและยอมรับ

 ภาพของการแสดงความรับผิดชอบต่อสังคมที่กำลังจะเป็นแนวทางให้ธุรกิจเกิด“สำนึก” ต่อสังคม กำลังให้เห็นชัดในรูปมาตรฐาน ISO 26000 แม้จะยังไม่มีผลบังคับต้องได้รับการรับรองก็ตาม แต่เราได้กระทำและมีเจตนารมณ์ชัดเจนต่อเรื่องความรับผิดชอบต่อสังคมและสิ่งแวดล้อมตามฐานะและความเป็นจริงโดยไม่เคยทำโฆษณาและประชาสัมพันธ์ เป็นการให้โดยมิได้หวังผลตอบแทนเชิงธุรกิจ ทว่าเป็นความรับผิดชอบต่อสังคมและประเทศชาติของเรา รวมถึงประชาคมโลกด้วยเช่นกัน

 การถ่วงดุลของกรรมการที่ไม่เป็นผู้บริหาร

คณะกรรมการบริษัทมีจำนวน 11 ท่าน ประกอบด้วย

-   กรรมการที่เป็นผู้บริหาร 3 ท่าน

-   กรรมการที่ไม่ได้เป็นผู้บริหาร 4 ท่าน

-   กรรมการที่เป็นอิสระ 4 ท่าน คิดเป็นร้อยละ 1 ใน 3 ของกรรมการทั้งคณะ

 การรวมหรือแยกตำแหน่ง

ประธานกรรมการไม่เป็นบุคคลเดียวกันกับกรรมการผู้จัดการ
แต่ทั้งสองท่านเป็นตัวแทนจากกลุ่มผู้ถือหุ้นใหญ่กลุ่มเดียวกัน
อย่างไรก็ตามโครงสร้างคณะกรรมการบริษัทประกอบด้วยกรรมการที่เป็นอิสระมากกว่า 1 ใน 3
ของกรรมการทั้งคณะ ซึ่งจะทำให้เกิดการถ่วงดุลและสอบทานการบริหารงาน

 ค่าตอบแทนกรรมการและผู้บริหาร 

ตามรายละเอียดในข้อ 9.3 

 การประชุมคณะกรรมการ

คณะกรรมการมีกำหนดประชุมโดยปกติเป็นประจำทุกไตรมาส
และมีการประชุมพิเศษเพิ่มตามความจำเป็น โดยมีการกำหนดวาระชัดเจน ล่วงหน้า
และมีวาระพิจารณาติดตามผลการดำเนินงานเป็นประจำ
โดยเลขานุการคณะกรรมการบริษัทได้จัดหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้า
7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม โดยในปี 2550
ที่ผ่านมา คณะกรรมการมีการประชุมตามวาระปกติจำนวน 4 ครั้ง และประชุมตามวาระพิเศษ
จำนวน 5 ครั้ง รวมทั้งสิ้น 9 ครั้ง โดยการเข้าร่วมประชุมของคณะกรรมการบริษัทแต่ละท่านสรุปได้
ดังนี้

  ----------------- ------------ ----------------- ------- ------------------ -------- ------- -------
                                 การเข้าร่วมประชุม /                                              
                                 ประชุมทั้งหมด (ครั้ง)                                              

  รายชื่อคณะกรรมการ                การประชุมวาระปกติ           การประชุมวาระพิเศษ            รวม     

                                 ปี 2549            ปี 2550  ปี 2549             ปี 2550   ปี 2549  ปี 2550

  1. นายวิสิทธิ์        ลีละศิธร       4/4               4/4     5/5                5/5      9/9     9/9

  2. นายสุเทพ        สุเทพารักษ์     4/4               4/4     5/5                5/5      9/9     9/9

  3. นายนิพนธ์        ลีละศิธร       4/4               4/4     5/5                5/5      9/9     9/9

  4.นายการุญ         จันทร์มิ่งพร     4/4               4/4     5/5                5/5      9/9     9/9

  5. นางมงคล        หมู่สัญญาลักษณ์   4/4               4/4     5/5                5/5      9/9     9/9

  6. นางสุภาพร       จงวิลัยวรรณ    4/4               4/4     5/5                5/5      9/9     9/9

  7. นายอดิเรก       ศรีวัฒนาวงษา   4/4               4/4     5/5                5/5      9/9     9/9

  8. นายบุศรินทร์      วนาสวัสดิ์      4/4               4/4     5/5                5/5      9/9     9/9

  9. นางสุนันทา       ศุภผลศิริ       4/4               4/4     5/5                5/5      9/9     9/9

  10. นายสมชาย      ภคภาสน์วิวัฒน์   4/4               4/4     2/5                3/5      6/9     7/9

  11. นายสมเกียรติ    ลีละศิธร       4/4               4/4     2/5                3/5      6/9     7/9
  ----------------- ------------ ----------------- ------- ------------------ -------- ------- -------

ทั้งนี้ได้มีการจดบันทึกการประชุมเป็นลายลักษณ์อักษร
จัดเก็บรายงานการประชุมที่ผ่านการรับรองจากคณะกรรมการและผู้เกี่ยวข้อง สามารถตรวจสอบได้
สำหรับวาระการดำรงตำแหน่งกรรมการนั้น เป็นไปตามข้อบังคับบริษัท
ดูได้ในหัวข้อการสรรหากรรมการและผู้บริหาร โดยมีวาระการดำรงตำแหน่งคราวละ 3 ปี

 คณะอนุกรรมการ

คณะกรรมการบริษัทได้แต่งตั้งคณะกรรมการตรวจสอบเพื่อช่วยในการกำกับดูแลกิจการของบริษัท โดยจัดตั้งขึ้นเมื่อวันที่ 29 พฤศจิกายน 2542 มีวาระการดำรงตำแหน่งคราวละ 2 ปี โดยคณะกรรมการตรวจสอบ ประกอบด้วยกรรมการ จำนวน 3 ท่าน และเลขานุการคณะกรรมการตรวจสอบ 1 ท่าน ทั้งนี้ กรรมการตรวจสอบทุกท่านเป็นกรรมการที่เป็นอิสระ ตามรายชื่อดังนี้

  --------------- ------------------ ------------------------------------
  1. นายอดิเรก     ศรีวัฒนาวงษา         ประธานกรรมการตรวจสอบ

  2. นายบุศรินทร์    วนาสวัสดิ์            กรรมการตรวจสอบ

  3. นางสุนันทา     ศุภผลศิริ             กรรมการตรวจสอบ

  4. นายสมศักดิ์     เธียรศรียุกต์          เลขานุการคณะกรรมการตรวจสอบ
  --------------- ------------------ ------------------------------------

กรรมการตรวจสอบมีการประชุมสม่ำเสมอในปี 2550 มีการประชุมทั้งสิ้น 4 ครั้ง
และรายงานต่อคณะกรรมการบริษัท

 ระบบการควบคุมและการตรวจสอบภายใน

รายละเอียดในข้อ 10. การควบคุมภายใน

 รายงานคณะกรรมการ

คณะกรรมการบริษัทเป็นผู้รับผิดชอบต่องบการเงินของบริษัทและบริษัทย่อย
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้จัดให้มีการดำรงรักษาไว้ ซึ่งระบบควบคุมภายในที่มีประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่ไม่เป็นผู้บริหารเป็น
ผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
และความเห็นของคณะกรรมการ
ตรวจสอบเกี่ยวกับเรื่องนี้ปรากฎในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการมีความเห็นว่าระบบควบคุมภายในของบริษัท โดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทและบริษัทย่อย

ความสัมพันธ์กับผู้ลงทุน

คณะกรรมการบริษัทตระหนักดีว่าข้อมูลของบริษัท ทั้งที่เกี่ยวกับการเงินและที่ไม่ใช่การเงิน
ล้วนมีผลต่อกระบวนการตัดสินใจของผู้ลงทุนและผู้ที่มีส่วนได้เสียของบริษัท
จึงได้กำชับให้ฝ่ายบริหารดำเนินการในเรื่องที่เกี่ยวกับการเปิดเผยข้อมูลที่ครบถ้วน
ตรงต่อความเป็นจริง เชื่อถือได้ สม่ำเสมอ และทันเวลา
ซึ่งฝ่ายบริหารของบริษัทได้ให้ความสำคัญและยึดถือปฏิบัติมาโดยตลอด
ในส่วนของงานด้านผู้ลงทุนสัมพันธ์นั้นบริษัทยังไม่จัดตั้งหน่วยงานขึ้นเฉพาะแต่ได้มอบหมายให้ผู้จัดการฝ่ายบัญชีทำหน้าที่ติดต่อสื่อสารกับผู้ลงทุนสถาบัน
ผู้ถือหุ้น รวมทั้งนักวิเคราะห์และภาครัฐที่เกี่ยวข้อง เนื่องจากกิจกรรมในเรื่องดังกล่าวยังไม่มากนัก
ซึ่งผู้ลงทุนสามารถติดต่อขอทราบข้อมูลบริษัทได้ที่ โทร. 0-2632-7300 ต่อ 301 หรือ 314 หรือที่
Web Site : http : //www.leepattana.com หรือที่ e-mail address : acct @
leepattana.com

  9.5 การดูแลเรื่องการใช้ข้อมูลภายใน

โปรดดูรายละเอียดการดูแลเรื่องการใช้ข้อมูลภายในภายใต้หัวข้อความขัดแย้งทางผลประโยชน์

  9.6 บุคลากร

ณ วันที่ 31 ธันวาคม 2550 บริษัทและบริษัทย่อย มีจำนวนพนักงานดังนี้

  --------------------- ---------------- ---------------- ----------------
  สายงานหลัก             รายเดือน          รายวัน            รวม

  สำนักงานใหญ่            209 คน           - คน             209 คน

  โรงงานอาหารสัตว์        307 คน           236 คน           543 คน

  กิจการฟาร์ม             13 คน            24 คน            37 คน

  รวม                   529 คน           260 คน           789 คน
  --------------------- ---------------- ---------------- ----------------

บริษัทไม่เคยมีข้อพิพาทด้านแรงงานใด ๆ นับแต่ก่อตั้งบริษัทมาเป็นเวลากว่า 24 ปี
โดยมีค่าใช้จ่ายเกี่ยวกับพนักงานสำหรับปี 2550 ประกอบด้วยเงินเดือน โบนัส คอมมิสชั่น
เงินสมทบกองทุนสำรองเลี้ยงชีพ ค่าเบี้ยเลี้ยงและ เงินประกันสังคมพนักงาน รวมเป็นเงินประมาณ
217 ล้านบาท

ในปีที่ผ่านมา บริษัทได้นำระบบนโยบายคุณภาพ ISO 9001 : 2000
มาใช้ที่โรงงานอาหารสัตว์และกิจการฟาร์ม
ควบคู่กับการส่งเสริมให้พนักงานได้เข้ารับการฝึกอบรมในสายงานอาชีพที่ตนเองทำอยู่
ให้เกิดความรู้ความสามารถอย่างต่อเนื่อง
และพร้อมที่จะพัฒนางานของบริษัทให้มีประสิทธิภาพและประสิทธิผลดียิ่ง ๆ ขึ้นต่อไป

สำหรับในด้านสุขอนามัยและสิ่งแวดล้อมในโรงงานผลิตอาหารสัตว์นั้น
บริษัทก็ได้ดำเนินการปรับปรุงและพัฒนาบุคลากร สำหรับเตรียมรองรับข้อกำหนดเรื่อง GMP (Good
Manufacturing Practice) และ HACCP (Hazard Analysis Critical Control
Point) เพื่อให้สอดคล้องกับข้อกำหนดที่เป็นสากลและเป็นหลักประกันแก่เกษตรกรผู้เลี้ยงสัตว์
ในการที่จะได้รับอาหารสัตว์ที่ดีมีคุณภาพและได้มาตรฐานสากล
นอกจากนี้ยังได้นำระบบการจัดการสิ่งแวดล้อม ISO 14001 : 2004
มาใช้เพื่อสร้างจิตสำนึกการรักษาสิ่งแวดล้อมต่อชุมชนและสังคม